РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправну

07 Број: 06-2/443-21

4.новембар 2021. године

Б е о г р а д

З А П И С Н И К

24.СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ

И ЛОКАЛНУ САМОУПРАВУ, ОДРЖАНЕ 01. НОВЕМБРА 2021. ГОДИНЕ

Седница је почела у 12,00 часова.

Седницом је председавао Владимир Ђукановић, председник Одбора.

Седници су присуствовали чланови Одбора: Велибор Милојчић, доц. др Михаило Јокић, Ђорђе Комленски, Дејан Кесар, Ненад Барош, Јелена Жарић Ковачевић, Драган М. Марковић и Тома Фила.

Седници је присуствовала и: Данијела Вељовић, заменик члана Сање Јефић.

Седници нису присуствовали чланови Одбора: Сања Лакић, др Александар Мартиновић, Небојша Павловић, Ђорђе Дабић,Биљана Пантић Пиља, Даниел Ђивановић и Владан Заграђанин, нити њихови заменици.

Седници су присуствовали и: Маја Мачужић Пузић, државни секретар у Министарству државне управе и локалне самоуправе и Милан Чуљковић из Министарства државне управе и локалне самоуправе.

Председник Одбора је ставио на гласање, a чланови и заменици чланова Одбора су **једногласно** утврдили следећи

Д н е в н и р е д:

1. Разматрање Предлога закона о Заштитнику грађана, који је поднела Влада (број 011-1759/21 од 08. октобра 2021. године), у појединостима.

**ПРВА ТАЧКА-** Разматрање Предлога закона о Заштитнику грађана, који је поднела Влада (број 011-1759/21 од 08. октобра 2021. године), у појединостима.

Председник Одбора је обавестио присутне да је на Предлог закона о Заштитнику грађана поднето **7 амандмана**, које су поднели: Јелена Жарић Ковачевић, заједно Снежана Пауновић и Ђорђе Милићевић и Ђорђе Комленски, као и да је предлагач закона доставио мишљење на поднете амандмане.

Истакао је да је уочена потреба да Одбор, на основу члана 157. став 6. и члана 161.став 1. Пословника Народне скупштине, поднесе амандман на члан 48. Предлога закона о Заштитнику грађана, који гласи:

Члан 48. Предлога закона о Заштитнику грађана мења се и гласи:

„Заштитник грађана и заменици Заштитника грађана који су изабрани према одредбама Закона о Заштитнику грађана („Службени гласник РС“, бр. 79/05 и 54/07) настављају да врше функције до истека мандата на које су изабрани, са могућношћу да буду поново изабрани на исте функције у складу са одредбама овог закона.“

О б р а з л о ж е њ е

Амандманом се предлаже прецизирање позиције актуелног Заштитника грађана и његових заменика у односу на могућност реизбора на исте функције, коју Предлог закона не дозвољава. С обзиром на то да су актуелни Заштитник грађана и његови заменици изабрани на мандате од пет година, а да Предлог закона предвиђа продужење мандата на осам година (без могућности поновног избора на нових осам година), законом треба изричито прописати да наведени функционери имају право да буду предложени, односно изабрани на исте функције, на мандате од осам година. Уколико се оваква могућност не би предвидела Законом дошло би до дискриминације, тако што би само актуелном Заштитнику грађана и његовим заменицима било онемогућено да испуне осмогодишњи мандат. У прилог оваквом решењу истиче се и чињеница да важећи Закон о заштитнику грађана предвиђа могућност избора Заштитника грађана на још један мандат од пет година, те би се усвајањем решења које се предлаже овим амандманом испунила и легитимна очекивања актуелног Заштитника грађана и његових заменика, да ће имати могућност избора на још један мандат, која су заснована на одредбама које су важиле у тренутку њиховог избора.

**Маја Мачужић Пузић** је обавестила присутне да је Влада прихватила амандман посланице Јелене Жарић Ковачевић на члан 32. те он постаје састави део Предлога закона уколико Одбор усвоји наведени Предлог.

Како се више нико није јавио за реч председник Одбора је закључио расправу након чега се приступило гласању.

Председник Одбора је ставио на гласање предлог да Одбор поднесе амандман на члан 48. Предлога закона о Заштитнику грађана у складу са чланом 157. став 6. и чланом 161. став 1. Пословника Народне скупштине Републике Србије, у наведеном тексту.

Чланови и заменици чланова Одбора су **једногласно** прихватили наведени предлог.

Председник Одбора је предложио да Одбор **прихвати** амандман на члан 32. који је поднела народни посланик Јелена Жарић Ковачевић**,** а који је прихватила и Влада.

Чланови и заменици чланова Одбора су **једногласно** прихватили наведени предлог.

Председник Одбора је предложио да Одбор **одбије** амандмане које Влада није прихватила, и то:

-на члан 7. који су заједно поднели народни посланици Снежана Пауновић и Ђорђе Милићевић;

-на члан 8. који су са исправком, заједно поднели народни посланици Снежана Пауновић и Ђорђе Милићевић;

-на члан 9. који су заједно поднели народни посланици Снежана Пауновић и Ђорђе Милићевић;

-на члан 10. који су заједно поднели народни посланици Снежана Пауновић и Ђорђе Милићевић;

-на члан 17. који су заједно поднели народни посланици Снежана Пауновић и Ђорђе Милићевић;

-на члан 48. који је поднео народни посланик Ђорђе Комленски.

Чланови и заменици чланова Одбора **већином гласова** нису прихватили наведене амандмане.

Председник Одбора је предложио да за известиоца Одбора на седници Народне скупштине буде одређен Ђорђе Дабић, члан Одбора.

Чланови и заменици чланова Одбора су **већином гласова** прихватили наведени предлог.

Седница је завршена у 12,10 часова.

СЕКРЕТАР ПРЕДСЕДНИК

Сања Пецељ Владимир Ђукановић